Dalai Lama avslører pikante detaljer
Det er i et stort intervju med CNN at den tidligere fredsprisvinneren avslører flere pikante detaljer om sitt privatliv. I intervjuet innrømmer den 77 år gamle munken, som har levd hele sitt liv i sølibat, at også han kan bli fristet når han møter kvinner.Da må han minne seg selv om sin rolle som åndelig leder. - Jeg er Dalai Lama. Jeg glemmer aldri at jeg er munk, sier han.Den verdenskjente asketen hevder han aldri ser film eller hører på musikk. Han har aldri brukt narkotika, og drikker ikke alkohol. Han minnes likevel at han har smakt vin. - Jeg var veldig ung, kanskje 7-8 år. En sen kveld jeg var ute og lekte, kom den en person med to flasker. Jeg løp mot han, og stakk fingeren nedi flasken. Det smakte veldig søtt, ler han. Dalai Lama har bodd i den lille fjellbyen Dharamsala i den indiske delstaten Himachal Pradesh, etter at han ble tvunget til en dramatisk flukt i 1959. Han trakk seg i fjor tilbake som leder for den tibetanske eksilregjeringen, men er fortsatt den ubestridte åndelige lederen for tibetanerne og en sterk kritiker av det kinesiske regimet.I intervjuet med CNN retter han på nytt et kraftig angrep mot kinesiske myndigheter. Han mener det kinesiske lederskapet må være «mer realistiske» i forhold til problemene i Tibet, og oppfordrer myndighetene til å oppheve sensuren i Kina. - Det kinesiske folket må få innblikk i virkeligheten. De må få mulighet til å avgjøre hva som er rett og galt, sier han. Når han blir spurt om hvilke verdensledere han beundrer, trekker han frem Sør Afrikas tidligere president Nelson Mandela, men han avslører også en beundring for den tidligere amerikanske presidenten George W. Bush. - Som president var han kanskje ikke så suksessfull, men han er en veldig fin person. Jeg elsker han.
Dalai Lama innrømmer at han lar seg friste av vakre kvinner, og at han smakte vin allerede i syvårsalderen. Men musikk holder den aldrende munken seg unna.